Clasată momentan pe locul 66, Ana Bogdan a pierdut meciul de marți seara în două seturi.
Katerina Siniakova a preluat astfel conducerea în confruntările directe, înainte de acest meci cele două fiind la egalitate, 2-2.
Sportiva cehă s-a impus marți după un meci ce a durat o oră și 25 de minute, cu 6-2, 6-4.
Bogdan a făcut un prim set modest, în ciuda faptului că a început cu un break. Ea a cedat apoi 4 game-uri la rând și a mai reușit să câștige doar unul singur.
În setul secund românca a făcut un joc mai bun și a mers cap la cap cu Siniakova până la 4-4, salvând și două mingi de break.
La 4-4, Siniakova a câștigat următoarele două game-uri și și-a asigurat calificarea în turul secund.
Pentru prezența în primul tur, Ana Bogdan va primi 23.250 de dolari și 10 puncte WTA, potrivit Mediafax.